Dem Bauingenieur säin Job ass et Gebaier oder aner Konstruktiounen ze entwerfen an se sou ze berechnen dass se stabil gebaut kënne ginn. Des weideren ass de Bauingenieur och zoustänneg dofir, de Bauoflaf ze organiséieren an dofir ze suergen, dass och alles esou wéi geplangt um Chantier ofleeft. Am Beräich vum Héichbau iwwerschneit sech de Beruff vum Ingenieur oft mat deem vum Architekt. Meeschtens ass et esou dass den Architekt de kreativen Deel iwwerhëlt, hien entwërft ee Gebai an zeechent d’Pläng a gëtt de Projet dann un den Ingenieur weider fir dass dësen d’Statik berechent.